นายกรัฐมนตรี  เปิดอุโมงค์ทางลอดห้าแยกฉลอง เพื่อแก้ปัญหาการจราจรและเป็นแลนด์มาร์คสำคัญแห่งใหม่ของจังหวัดภูเก็ต
นายกรัฐมนตรี ลงพื้นที่ตรวจราชการจังหวัดภูเก็ต เปิดอุโมงค์ทางลอดห้าแยกฉลอง เพื่อแก้ปัญหาการจราจรและเป็นแลนด์มาร์คสำคัญแห่งใหม่ของจังหวัดภูเก็ต พร้อมยืนยันรัฐบาลพร้อมดูแลคนทุกกลุ่มทั้งประเทศ         พลเอก ประยุทธ์ จันทร์โอชา นายกรัฐมนตรี พร้อมคณะรัฐมนตรี ประกอบด้วย พล.อนุพงษ์ เผ่าจินดา รมว.มหาดไทย ,นายอาคม เติมพิทยาไพสิฐ รมว.คมนาคม ,นายอภิศักด์ ตันติวรวงศ์ รมว.คลัง,นายฉัตรชัย พรหมเลิศ ปลัดกระทรวงมหาดไทย , นายดิสทัต โหตระกิตย์ ที่ปรึกษานายกรัฐมนตรี ลงพื้นที่ตรวจราชการจังหวัดภูเก็ต เพื่อเปิดอุโมงค์ทางลอดห้าแยกฉลอง จ.ภูเก็ต ที่ก่อสร้างขึ้น เพื่อแก้ไขปัญหาด้านการจราจรบริเวณห้าแยกฉลอง ความยาว 720 เมตร ใช้งบประมาณก่อสร้าง 546 ล้านบาท //สำหรับอุโมงค์แห่งนี้จะเป็นแลนด์มาร์กแห่งใหญ่ของภูเก็ต ด้วยโครงสร้างทางสถาปัตยกรรมแบบภูเก็ต ที่ถ่ายทอดเรื่องราวประวัติศาสตร์ของเกาะภูเก็ต ประเพณีการถือศีลกินผัก วิถีชีวิต และการแต่งกายแบบบ่าบ๋าภูเก็ต เรื่องราวของวัดไชยธาราราม หรือ วัดฉลอง วัดคู่บ้านคู่เมืองภูเก็ต          โดยระหว่างพิธีเปิด มีประชาชนที่รอต้อนรับให้กำลังใจ และต้องการใกล้ชิดกับนายกรัฐมนตรี ซึ่งนายกรัฐมนตรี กล่าวว่า ขอให้ใจเย็น เดี๋ยวก็ได้เจอกัน ยืนยัน รักทุกคน แต่ขออย่าส่งเสียงดัง พร้อมย้ำมาทำประโยชน์ให้ประชาชนในฐานะ นายกรัฐมนตรี และ รัฐบาลพร้อมดูแลคนทุกกลุ่มทั้งประเทศ เพราะรัฐบาลนี้ไม่ใช่ของพรรคการเมืองใด แต่เป็นของปวงชนชาวไทย ส่วนการทำตามนโยบายของพรรคร่วมรัฐบาล ต้องพิจารณาตามลำดับ อะไรที่ทำได้จะทำก่อน ส่วนที่เหลือต้องพิจารณาในระยะต่อไป ซึ่งตลอด 5 ปี ไม่เคยขอให้ใครรัก ขอแค่ทำงานราบรื่นประเทศปลอดภัย และ หวังให้คนในประเทศร่วมมือกันพัฒนาชาติ นอกจากนี้ นายกรัฐมนตรี ยังได้กล่าวแสดงความยินดีกับ ส.ส.ของพรรคพลังประชารัฐ ที่ได้รับเลือกเป็นตัวแทนชาวภูเก็ต และ มารอต้อนรับในวันนี้ พร้อมเปิดโอกาสให้ ส.ส. พรรคพลังประชารัฐ สะท้อนปัญหาในพื้นที่ในเวทีนี้ด้วย         และในการลงพื้นที่จังหวัดภูเก็ตครั้งนี้ นายกรัฐมนตรี ได้แวะเยี่ยมและให้อาหารพะยูน ยามีล ลูกพะยูนที่เข้ามาเกยตื้น อยู่ในการดูแลอย่างใกล้ชิดของเจ้าหน้าที่ กรมทรัพยากรทางทะเลและชายฝั่ง ร่วมกับกองทัพเรือ และหน่วยงานที่เกี่ยวข้อง // ก่อนที่ช่วงบ่าย นายกรัฐมนตรี จะเป็นประธานตรวจเยี่ยมการฝึกการป้องกันและบรรเทาสาธารณภัยแบบบูรณาการ พ.ศ. 2562 ณ ท่าเทียบเรือน้ำลึกภูเก็ต อ่าวมะขาม ชมนิทรรศการ การจัดแสดงเครื่องมือ อุปกรณ์ และเครื่องจักรกลสาธารณภัย ชมวีดิทัศน์การฝึกการป้องกันและบรรเทาสาธารณภัยแบบบูรณาการ ชมการสาธิตการฝึกการป้องกันและบรรเทาสาธารณภัยแบบบูรณาการ และตรวจเยี่ยมโครงการพัฒนาท่าเทียบเรือน้ำลึกภูเก็ต